Glæder 3F at mobning på arbejdspladsen meget sjældent skyldes fagforeningsvalg | Netavisen Pio
"Vive-undersøgelsen viser, at fagforeningsvalg eller manglende fagforeningsvalg ikke er omdrejningspunktet for eller det centrale element bag mobning," siger radikal ordfører
Det glæder fagforbundet 3F, at omfanget - som det fremgår af en ny undersøgelse fra VIVE – Det Nationale Forsknings- og Analysecenter for Velfærd – af mobning på grund af valg af fagforening er yderst begrænset.
Det fremgår således af undersøgelsen, at blot 0,3 procent af 7.700 lønmodtagere svarer, at de har følt sig mobbet på grund af deres personlige valg af fagforening - eller manglende valg af fagforening.
Vi er glade for, at mobning på arbejdspladsen kun meget sjældent har noget med valg af fagforening at gøre
"Vi er glade for, at mobning på arbejdspladsen kun meget sjældent har noget med valg af fagforening at gøre," siger arbejdsmiljøpolitisk chef i 3F, Ulla Sørensen, til Netavisen Pio.
Vive-undersøgelsen afdækker alle tænkelige former for mobberi, diskrimination, trusler og konflikter på arbejdsmarkedet.
På den baggrund understreger 3F's arbejdsmiljøpolitiske chef, at mobning skal tages alvorligt:
"Mobning og andre krænkelser hører ikke hjemme på det danske arbejdsmarked. Mobning skal tages alvorligt, og vi skal styrke forebyggelsen. Det er vigtigt, at vi sikrer god trivsel på arbejdspladsen – naturligvis uden mobning."
I skærende kontrast til Krifa-tal
Vive-undersøgelsen afdækker ikke, om de 0,3 procent er blevet mobbede af en leder eller af kollegaer. For 3F giver det dog ikke meget mening, at dele det i forvejen meget lave tal yderligere op:
"Det samlede omfang af mobning på baggrund af valg af fagforening er så lille, at det formentlig ikke vil give et mere nuanceret billede at dele tallet mere op. Det centrale er her, at der sættes målrettet ind for at undgå mobning, fokus på god ledelse og på at udvikle et godt samarbejdsklima på arbejdspladsen," understreger 3F arbejdsmiljøpolitiske chef, Ulla Sørensen.
Vive-undersøgelsens 0,3 procent står i øvrigt i skærende kontrast til hvad Kristelig Fagbevægelse, Krifa, er kommet frem til.
Ifølge Krifas seneste undersøgelse fra 2018 oplever hele 14 procent af alle lønmodtagere mobbet og presset på grund af deres valg af fagforening:
Oftest fra tillidsrepræsentanten. Det svarer til hver 7. lønmodtager
"Oftest fra tillidsrepræsentanten. Det svarer til hver 7. lønmodtager. Omfanget har været stabilt siden 2009," fremhæver Krifa på sin hjemmeside.
➜ Læs også:Omfanget af mobning på grund af valg af fagforening yderst begrænset
Netavisen Pio bad onsdag også Hans Andersen og Alex Vanopslagh kommentere på resultatet af Vive-undersøgelsen - at beskedne 0,3 procent af 7.700 adspurgte har følt sig mobbet på baggrund af deres valg af fagforening/manglende valg af fagforening - men ingen af de to er vendt tilbage.